title: Komisijas Īstenošanas regula (ES) 2019/2128 (2019. gada 12. novembris), ar ko nosaka oficiālā sertifikāta paraugu un noteikumus oficiālo sertifikātu izsniegšanai par precēm, kuras piegādā kuģiem, kas atstāj Savienības teritoriju, un kuras paredzētas kuģu apgādei vai apkalpes locekļu un pasažieru patēriņam vai kuras piegādā NATO vai ASV militārajai bāzei (Dokuments attiecas uz EEZ)

text:
                  12.12.2019

                  LV

                  Eiropas Savienības Oficiālais Vēstnesis

                  L 321/114

         KOMISIJAS ĪSTENOŠANAS REGULA (ES) 2019/2128
         (2019. gada 12. novembris),
         ar ko nosaka oficiālā sertifikāta paraugu un noteikumus oficiālo sertifikātu izsniegšanai par precēm, kuras piegādā kuģiem, kas atstāj Savienības teritoriju, un kuras paredzētas kuģu apgādei vai apkalpes locekļu un pasažieru patēriņam vai kuras piegādā NATO vai ASV militārajai bāzei
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 77. panta 3. punkta a) apakšpunktu, 90. panta a) un f) punktu,
         tā kā:

                     (1)

                     Regulā (ES) 2017/625 ir paredzēti noteikumi, kas dalībvalstu kompetentajām iestādēm jāievēro, veicot Savienībā ievesto dzīvnieku un preču oficiālās kontroles, lai pārliecinātos par atbilstību Savienības lauksaimniecības un pārtikas ķēdes tiesību aktiem.

                     (2)

                     Komisijas Deleģētā regula (ES) 2019/2124 (2) nosaka noteikumus par tādu sūtījumu oficiālajām kontrolēm, kuros ir dzīvnieku izcelsmes produkti, reproduktīvie produkti, dzīvnieku izcelsmes blakusprodukti, atvasinātie produkti, siens un salmi un salikti produkti no trešām valstīm, kurus uzglabā Savienības teritorijā esošās noliktavās un kuri jāpiegādā vai nu NATO, vai ASV militārajai bāzei, kas atrodas Savienības teritorijā vai trešā valstī, vai kuģim, kas atstāj Savienības teritoriju, un kuri ir paredzēti kuģu apgādei vai apkalpes un pasažieru patēriņam.

                     (3)

                     Deleģētā regula (ES) 2019/2124 konkrēti paredz, ka sūtījumiem, kuros ir dzīvnieku izcelsmes produkti, reproduktīvie produkti, dzīvnieku izcelsmes blakusprodukti, atvasinātie produkti, siens un salmi un salikti produkti, ir jāpievieno oficiāls sertifikāts, kad minētos sūtījumus izved no noliktavas.

                     (4)

                     Deleģētā regula (ES) 2019/2124 paredz arī to, ka sūtījumiem, kuros ir dzīvnieku izcelsmes produkti, reproduktīvie produkti, dzīvnieku izcelsmes blakusprodukti, atvasinātie produkti, siens un salmi un salikti produkti no trešām valstīm un kuri ir paredzēti kuģim, kas atstāj Savienības teritoriju, ir jāpievieno oficiāls sertifikāts, kad minētos sūtījumus transportē no robežkontroles punkta uz kuģi.

                     (5)

                     Skaidrības un konsekvences labad ir lietderīgi noteikt vienotu oficiālā sertifikāta paraugu sūtījumiem, kuros ir dzīvnieku izcelsmes produkti, reproduktīvie produkti, dzīvnieku izcelsmes blakusprodukti, atvasinātie produkti, siens un salmi un salikti produkti no trešām valstīm, kurus ir paredzēts piegādāt kuģiem, kas atstāj Savienības teritoriju, kuri ir paredzēti kuģu apgādei vai apkalpes locekļu un pasažieru patēriņam vai kurus ir paredzēts piegādāt NATO vai ASV militārajām bāzēm, kas atrodas Savienības teritorijā vai trešā valstī.

                     (6)

                     Sūtījumu saturu bieži vien formē noliktavās. Šādos sūtījumos var būt preces, kas ņemtas no vairākiem dažādas izcelsmes vai produktu kategoriju sūtījumiem. Lai samazinātu administratīvo slogu, no jauna formēto sūtījumu precēm būtu jāizmanto vienots oficiāls sertifikāts. Būtu jānodrošina preču izsekojamība, oficiālajā sertifikātā norādot tā vienotā sanitārā ievešanas dokumenta (VSID) numuru, kas pievienots sākotnējiem sūtījumiem, no kuriem preces ir ņemtas.

                     (7)

                     Oficiālo sertifikātu kompetentās iestādes var izsniegt vai nu papīra, vai elektroniskā formātā. Tādēļ ir lietderīgi noteikt prasības par oficiālā sertifikāta izsniegšanu abos gadījumos.

                     (8)

                     Konsekvences nolūkā noteikumi, ko piemēro elektronisko sertifikātu izsniegšanai un elektroniskā paraksta izmantošanai oficiālos sertifikātos, kas noteikti Komisijas Īstenošanas regulā (ES) 2019/1715 (3), būtu jāattiecina arī uz šajā regulā noteikto oficiālā sertifikāta paraugu.

                     (9)

                     Sertifikātu paraugi ir iekļauti elektroniskajā sistēmā TRACES, kas izveidota ar Komisijas Lēmumu 2003/623/EK (4) un Komisijas Lēmumu 2004/292/EK (5), lai atvieglotu un paātrinātu administratīvās procedūras pie Savienības robežām un muitas noliktavās un lai nodrošinātu elektronisko saziņu starp iesaistītajām pusēm. Attiecīgi šajā regulā noteiktais oficiālā sertifikāta parauga formāts un piezīmes par tā aizpildīšanu būtu jāpielāgo sistēmai TRACES.

                     (10)

                     Saskaņā ar Regulas (ES) 2017/625 133. panta 4. punktu sistēma TRACES ir jāintegrē oficiālo kontroļu informācijas pārvaldības sistēmā (IMSOC). Tāpēc šajā regulā noteiktais oficiālā sertifikāta paraugs būtu jāpielāgo IMSOC.

                     (11)

                     Regulu (ES) 2017/625 piemēro no 2019. gada 14. decembra. Līdz ar to šajā regulā izklāstītie noteikumi arī būtu jāpiemēro no minētās dienas.

                     (12)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Definīcija
            Šajā regulā piemēro jēdziena “noliktava” definīciju, kas izklāstīta Komisijas Deleģētās regulas (ES) 2019/2124 2. panta 3. punktā.

            2. pants
            Oficiālā sertifikāta paraugs

               1.   Komisijas Deleģētās regulas (ES) 2019/2124 21. panta 1. punkta un 29. panta c) punkta nolūkā šīs regulas pielikuma I daļā norādīto oficiālā sertifikāta paraugu izmanto, lai oficiāli sertificētu dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu sūtījumus, kurus piegādā:

                           a)

                           kuģiem, kas atstāj Savienības teritoriju, un kuri ir paredzēti kuģu apgādei vai apkalpes un pasažieru patēriņam; vai

                           b)

                           no noliktavas, kas atrodas Savienības teritorijā, uz NATO vai ASV militārajām bāzēm, kas atrodas Savienības teritorijā vai trešā valstī.

                     Oficiālo sertifikātu var izsniegt papīra formātā vai elektroniski, izmantojot IMSOC.

               2.   Ja sūtījuma saturu formē noliktavā un tā sastāvā ir dažādas izcelsmes vai produktu kategoriju produkti, šādam sūtījumam drīkst izsniegt vienu vienotu oficiālo sertifikātu.

            3. pants

               Prasības attiecībā uz oficiālajiem sertifikātiem, kas nav iesniegti
               IMSOC

            Oficiālie sertifikāti, kas nav iesniegti IMSOC, atbilst šādām prasībām.

                        1.

                        Papildus sertificējošās amatpersonas parakstam uz oficiālā sertifikāta jābūt arī oficiālam zīmogam. Paraksta un zīmoga krāsai jāatšķiras no drukātā teksta krāsas.

                        2.

                        Ja oficiālajā sertifikātā ir ietverti apgalvojumi, sertificējošā amatpersona neatbilstošos apgalvojumus nosvītro, paraksta ar iniciāļiem un apzīmogo vai no sertifikāta pilnīgi izņem.

                        3.

                        Oficiālais sertifikāts sastāv no:

                                    a)

                                    vienas papīra lapas vai

                                    b)

                                    vairākām papīra lapām, kuras ir nedalāmas un veido vienotu veselumu; vai

                                    c)

                                    secīgām lapām, kas numurētas tā, lai norādītu, ka tā ir noteikta lapa no galīga lappušu skaita.

                        4.

                        Ja oficiālais sertifikāts sastāv no secīgām lapām, katrā lapā jānorāda unikālais kods, kas minēts Regulas (ES) 2017/625 89. panta 1. punkta a) apakšpunktā, un uz katras lapas jābūt sertificējošās amatpersonas parakstam un oficiālajam zīmogam.

                        5.

                        Oficiālo sertifikātu izsniedz, kamēr sūtījumi, uz ko tas attiecas, vēl ir kompetento iestāžu kontrolē robežkontroles punktā vai noliktavā.

            4. pants

               Prasības attiecībā uz oficiālajiem sertifikātiem, kas iesniegti
               IMSOC
               , un elektroniskā paraksta izmantošanu

               1.   IMSOC iesniegto oficiālo sertifikātu pamatā ir oficiālā sertifikāta paraugs, kas noteikts šīs regulas pielikuma 1. daļā.

               2.   Oficiālo sertifikātu IMSOC iesniedz, kamēr sūtījumi, uz ko tas attiecas, vēl ir kompetento iestāžu kontrolē robežkontroles punktā vai noliktavā.

               3.   Oficiālie sertifikāti, kas iesniegti IMSOC, atbilst prasībām par elektroniska oficiālā sertifikāta izsniegšanu un elektroniskā paraksta izmantošanu, kā noteikts Īstenošanas regulas (ES) 2019/1715 39. pantā.

            5. pants
            Piezīmes par oficiālā sertifikāta aizpildīšanu
            Oficiālo sertifikātu aizpilda, atsaucoties uz piezīmēm, kas izklāstītas šīs regulas pielikuma 2. daļā.

            6. pants
            Stāšanās spēkā un piemērošanas diena
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 95, 7.4.2017., 1. lpp.

            (2)  Komisijas 2019. gada 10. oktobra Deleģētā regula (ES) 2019/2124, ar ko attiecībā uz noteikumiem par tādu dzīvnieku un preču sūtījumu oficiālajām kontrolēm, kas ir tranzītā, pārkrauti un tālākā transportēšanā, papildina Eiropas Parlamenta un Padomes Regulu (ES) 2017/625, groza Regulu (EK) Nr. 798/2008, (EK) Nr. 1251/2008, (EK) Nr. 119/2009, (ES) Nr. 206/2010, (ES) Nr. 605/2010, (ES) Nr. 142/2011, (ES) Nr. 28/2012, (ES) 2016/759 un Lēmumu 2007/777/EK (skatīt šā Oficiālā Vēstneša 73. lpp.).

            (3)  Komisijas 2019. gada 30. septembra Īstenošanas regula (ES) 2019/1715, ar ko nosaka noteikumus par oficiālo kontroļu informācijas pārvaldības sistēmas un tās sistēmas komponentu darbību (“IMSOC regula”) (OV L 261, 14.10.2019., 37. lpp.).

            (4)  Komisijas 2003. gada 19. augusta Lēmums 2003/623/EK par integrētas datorizētas veterinārās sistēmas TRACES attīstību (OV L 216, 28.8.2003., 58. lpp.).

            (5)  Komisijas 2004. gada 30. marta Lēmums 2004/292/EK par TRACES sistēmas ieviešanu, ar ko groza Lēmumu 92/486/EEK (OV L 94, 31.3.2004., 63. lpp.).

            PIELIKUMS
            1. DAĻA

               Paraugs oficiālajam sertifikātam, ko pievieno sūtījumiem, kuros ir dzīvnieku izcelsmes produkti, reproduktīvie produkti, dzīvnieku izcelsmes blakusprodukti, atvasinātie produkti, siens un salmi un salikti produkti no trešām valstīm, kurus piegādā kuģiem, kas atstāj Savienības teritoriju, vai NATO vai ASV militārajām bāzēm

            2. DAĻA

               Piezīmes par oficiālā sertifikāta parauga aizpildīšanu

               Vispārīgi

            Lai apstiprinātu kādu atbildes variantu, attiecīgajā ailē ievilkt ķeksīti vai krustiņu (X).
            “ISO kods” ir starptautiskais standarta divburtu kods, ar ko apzīmē valsti, saskaņā ar starptautiskā standarta ISO 3166 divburtu kodu (1).
            Ja kāda aile ļauj izvēlēties vienu vai vairākas iespējas, oficiālā sertifikāta elektroniskajā versijā būs pieejamas tikai atļautās iespējas.

               I daļa. Ziņas par nosūtīto sūtījumu

                        I.1. aile.

                        Robežkontroles punkts/kompetentā iestāde: norādīt attiecīgi robežkontroles punkta vai oficiālo sertifikātu izsniegušās kompetentās iestādes nosaukumu un TRACES numuru.

                        I.2. aile.

                        Sertifikāta uzskaites numurs: unikālais obligātais kods, kuru piešķīrusi kompetentā iestāde, kas oficiālo sertifikātu izsniedz saskaņā ar savu klasifikāciju. Šī aile ir obligāta attiecībā uz visiem sertifikātiem, kas nav iesniegti IMSOC.

                        I.2.a aile.

                           IMSOC numurs: unikālais kods, ko IMSOC automātiski piešķir IMSOC reģistrētiem sertifikātiem. Šo aili neaizpildīt, ja sertifikāts nav iesniegts IMSOC.

                        I.3. aile.

                        Nosūtītājs: ja sūtījums ir no noliktavas, norādīt tās noliktavas nosaukumu un adresi (ielu, pilsētu un reģionu, provinci vai pavalsti, reģistrācijas/apstiprinājuma Nr. pēc vajadzības), no kuras sūtījums ir nosūtīts. Šo aili neaizpildīt, ja sūtījums ir nosūtīts tieši no robežkontroles punkta.

                        I.4. aile.

                        Par sūtījumu atbildīgais uzņēmējs: par sūtījuma piegādi līdz galamērķa vietai Savienībā atbildīgās fiziskās vai juridiskās personas vārds, uzvārds/nosaukums un adrese (iela, pilsēta un reģions, province vai pavalsts, reģistrācijas/apstiprinājuma Nr. pēc vajadzības).

                        I.5. aile.

                        Galamērķa vieta (kuģis): norādīt tā kuģa vārdu, kam sūtījums paredzēts, kuģa Starptautiskās Jūrniecības organizācijas (SJO) numuru, ostas nosaukumu, preču galamērķa dalībvalsts nosaukumu un ISO kodu. Šo aili neaizpildīt, ja oficiālais sertifikāts ir izsniegts par sūtījuma piegādi NATO vai ASV militārajai bāzei, kas atrodas Savienības teritorijā vai trešā valstī.

                        I.6. aile.

                        Galamērķa vieta (NATO/ASV militārā bāze): norādīt Savienības teritorijā esošās NATO/ASV galamērķa militārās bāzes nosaukumu, tās dalībvalsts nosaukumu un ISO kodu, kurā NATO vai ASV galamērķa militārā bāze atrodas.
                        Ja galamērķis ir NATO/ASV militārā bāze, kas atrodas trešā valstī, šajā ailē jānorāda tikai robežkontroles punkts, kurā notiek izvešana no Savienības.
                        Šo aili neaizpildīt, ja oficiālais sertifikāts ir izsniegts par piegādi kuģiem, kas atstāj Savienības teritoriju.

                        I.7. aile.

                        Transporta veids:
                        identifikācijas numurs(-i): lidmašīnām – reisa numurs, kuģiem – kuģa vārds(-i), dzelzceļa vagonam – vilciena identifikācijas numurs un vagona numurs, autotransporta līdzeklim – reģistrācijas numurs un attiecīgā gadījumā piekabes reģistrācijas numurs. Konteinerkravu sūtījumiem piekabes reģistrācijas numurs nav obligāts, ja ir norādīts konteinera numurs.
                        Ja transportē ar prāmi, norādīt autotransporta līdzekļa identifikāciju, reģistrācijas numuru un attiecīgā gadījumā piekabes reģistrācijas numuru, un plānotā prāmja vārdu.

                        Konteinera Nr.:

                        vajadzības gadījumā attiecīgie numuri. Ja preces transportē slēgtos konteineros, jānorāda konteinera numurs.

                        Plombas Nr.:

                        jānorāda tikai oficiālais plombas numurs. Plombu par oficiālu uzskata tikai tad, ja tā konteineram, kravas automobilim vai dzelzceļa vagonam uzlikta sertifikāta izsniedzējas kompetentās iestādes uzraudzībā.

                        I.8. aile.

                        Preču apraksts:
                        preču un produkta veida apraksts: norādīt attiecīgo kombinētās nomenklatūras (KN) kodu un nosaukumu, kā norādīts Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (2).
                        Izcelsmes valsts: norādīt preču izcelsmes valsti.
                        Izcelsmes vietas vienotā sanitārā ievešanas dokumenta numurs: norādīt vienotā sanitārā ievešanas dokumenta numuru sūtījumam, no kura ir paņemts attiecīgais produkta kastu skaits.
                        Šajā ailē minēto informāciju var norādīt arī apliecinošajā dokumentā, kas jāpievieno oficiālajam sertifikātam. Šādā gadījumā jāaizpilda aile “Apliecinošais dokuments”, t. sk. apliecinošā(-o) dokumenta(-u) numurs.

                        I.9. aile.

                        Kopējais iepakojumu skaits: norādīt kastu vai preču iepakojumu skaitu. Beztaras sūtījumu gadījumā šo aili drīkst neaizpildīt.

                        I.10. aile.

                        Kopējais neto svars (kg): preču masa bez tiešās taras vai iepakojuma.

                        I.11. aile.

                        Izbraukšanas datums un laiks: norādīt datumu un laiku, kad transportlīdzeklim paredzēts atiet no robežkontroles punkta vai noliktavas.

               II daļa. Deklarācija

            Šī daļa oficiālajam veterinārārstam vai kompetentās iestādes oficiālajam inspektoram jāaizpilda robežkontroles punktā vai noliktavā.

               III daļa. Sūtījuma pienākšanas apstiprinājums

            Šī daļa jāaizpilda:

                        —

                        ja galamērķis ir kuģis, kas atstāj Savienības teritoriju, kompetentajai iestādei galamērķa ostā vai kuģa kapteiņa oficiālajam pārstāvim,

                        —

                        ja galamērķis ir NATO/ASV militārā bāze, kas atrodas Savienības teritorijā, kompetentajai iestādei, kas atbildīga par kontroļu veikšanu NATO/ASV militārajā bāzē,

                        —

                        ja galamērķis ir NATO/ASV militārā bāze, kas atrodas trešā valstī, kompetentajai iestādei izvešanas robežkontroles punktā.

               (1)  Valstu nosaukumu un kodu elementu saraksts pieejams vietnē http://www.iso.org/iso/country_codes/iso-3166-1_decoding_table.htm.

               (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).


title: Komisijas Īstenošanas regula (ES) 2019/2129 (2019. gada 25. novembris), ar ko paredz noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu biežumu, kuras veic konkrētiem dzīvnieku un preču sūtījumiem, ko ieved Savienībā (Dokuments attiecas uz EEZ)

text:
                  12.12.2019

                  LV

                  Eiropas Savienības Oficiālais Vēstnesis

                  L 321/122

         KOMISIJAS ĪSTENOŠANAS REGULA (ES) 2019/2129
         (2019. gada 25. novembris),
         ar ko paredz noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu biežumu, kuras veic konkrētiem dzīvnieku un preču sūtījumiem, ko ieved Savienībā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 54. panta 3. punkta pirmās daļas a) un c) apakšpunktu,
         tā kā:

                     (1)

                     Regulā (ES) 2017/625 ir paredzēti noteikumi par dalībvalstu kompetento iestāžu veiktajām oficiālajām kontrolēm, kurās pārbauda, vai dzīvnieki un preces, ko ieved Savienībā, atbilst Savienības lauksaimniecības un pārtikas aprites tiesību aktiem.

                     (2)

                     Regulas (ES) 2017/625 54. panta 3. punkts pilnvaro Komisiju paredzēt noteikumus par tādu identitātes kontrolpārbaužu un fizisko kontrolpārbaužu atbilstošā biežuma vienādu piemērošanu, ko veic minētās regulas 47. panta 1. punkta a) un b) apakšpunktā minēto kategoriju dzīvnieku un preču sūtījumiem. Tādēļ identitātes kontrolpārbaužu un fizisko kontrolpārbaužu biežums būtu jānosaka, pamatojoties uz risku, ko katrs dzīvnieks, prece vai dzīvnieku vai preču kategorija rada cilvēku, dzīvnieku vai augu veselībai, dzīvnieku labturībai vai – ģenētiski modificētu organismu gadījumā – arī videi.

                     (3)

                     Lai nodrošinātu, ka saskaņā ar šo regulu noteikto fizisko kontrolpārbaužu biežums tiek vienādi piemērots, šajā regulā būtu jāparedz, ka, veicot sūtījumu atlasi fiziskajām kontrolpārbaudēm, tiek izmantota Regulas (ES) 2017/625 131. pantā minētā oficiālo kontroļu informācijas pārvaldības sistēma (IMSOC).

                     (4)

                     Saskaņā ar šo regulu noteiktais biežums būtu jāpiemēro attiecībā uz Regulas (ES) 2017/625 47. panta 1. punkta a) un b) apakšpunktā minētajiem dzīvniekiem un precēm, kuras paredzēts laist tirgū. Tomēr to fizisko kontrolpārbaužu biežums, ko veic robežkontroles punktos, lai pārliecinātos par atbilstību Eiropas Parlamenta un Padomes Regulai (ES) 2018/848 (2), būtu jānosaka saskaņā ar minētās regulas 45. panta 5. punktu.

                     (5)

                     Padomes Direktīva 91/496/EEK (3) nosaka noteikumus, kuri reglamentē veterināro pārbaužu organizēšanu attiecībā uz dzīvniekiem, ko Savienībā ieved no trešām valstīm. Minētās direktīvas 4. pants paredz, ka katram dzīvnieku sūtījumam būtu jāveic identitātes kontrolpārbaudes un fiziskās kontrolpārbaudes.

                     (6)

                     Direktīva 91/496/EEK no 2019. gada 14. decembra ir atcelta ar Regulu (ES) 2017/625. Ņemot vērā risku, ko cilvēka un dzīvnieku veselībai un dzīvnieku labturībai rada noteiktu kategoriju dzīvnieki, attiecībā uz dzīvniekiem, kurus Savienībā ieved no trešām valstīm, identitātes kontrolpārbaudes un fiziskās kontrolpārbaudes būtu jāturpina piemērot tikpat bieži, kā noteikts Direktīvā 91/496/EEK vai saskaņā ar to.

                     (7)

                     Lai nodrošinātu oficiālo kontroļu efektivitāti, identitātes kontrolpārbaudes un fiziskās kontrolpārbaudes būtu jāveic tā, lai par sūtījumu atbildīgais operators nevarētu paredzēt, vai kādam konkrētam sūtījumam piemēros fiziskas kontrolpārbaudes.

                     (8)

                     Komisijas Īstenošanas regulas (ES) 2019/2130 (4) 3. pantā ir paredzēti sīki izstrādāti noteikumi par Regulas (ES) 2017/625 47. panta 1. punkta b) apakšpunktā minēto preču identitātes kontrolpārbaudēm atkarībā no tā, vai sūtījumam veic vai neveic fiziskās kontrolpārbaudes.

                     (9)

                     Dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu identitātes kontrolpārbaužu un fizisko kontrolpārbaužu bāzlīnijas biežuma noteikšanas pamatkritēriji būtu jānosaka, ņemot vērā informāciju par riskiem, kas saistīti ar dzīvnieku vai preču kategorijām, un pieejamie zinātniskie novērtējumi.

                     (10)

                     Saskaņā ar pamatkritērijiem noteikto fizisko kontrolpārbaužu biežumu vajadzētu būt iespējai mainīt, pamatojoties uz informāciju, ko Komisija savākusi saskaņā ar Regulas (ES) 2017/625 125. panta 1. punktu, to kontroļu rezultātiem, kuras Komisijas eksperti veikuši trešās valstīs atbilstoši minētās regulas 120. panta 1. punktam, un informāciju, kas savākta, izmantojot IMSOC.

                     (11)

                     Lai nodrošinātu oficiālo kontroļu efektivitāti, IMSOC vajadzētu būt pieejamai informācijai par biežumu, kas noteikts atbilstoši šai regulai.

                     (12)

                     Attiecībā uz dažām trešām valstīm, ar kurām Savienība ir noslēgusi nolīgumus par atzīšanu veterinārijas jomā, ir lietderīgi samazināt fizisko kontrolpārbaužu biežumu konkrētiem produktiem, cita starpā ņemot vērā reģionalizācijas principa piemērošanu dzīvnieku slimību gadījumā, kā arī citus veterināros principus. Tādēļ šajā regulā būtu jāpiemēro šajos veterinārijas jomas nolīgumos noteiktais fizisko kontrolpārbaužu biežums.

                     (13)

                     Komisijas Lēmumā 94/360/EK (5) ir noteiktas retākas fiziskās kontrolpārbaudes noteiktu kategoriju precēm, kurām piemēro veterinārās pārbaudes. Šī regula paredz noteikumus jomās, kuras aptver Lēmums 94/360/EK, tādēļ šis lēmums būtu jāatceļ no šajā regulā norādītā datuma.

                     (14)

                     Regulu (ES) 2017/625 piemēro no 2019. gada 14. decembra. Tāpēc šajā regulā izklāstītie noteikumi arī būtu jāpiemēro no minētās dienas.

                     (15)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Priekšmets un darbības joma
            Šī regula nosaka noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu atbilstošo biežumu, kuras veic Regulas (ES) 2017/625 47. panta 1. punkta a) un b) apakšpunktā minēto dzīvnieku un preču sūtījumiem, ko paredzēts laist tirgū.

            2. pants
            Definīcijas
            Šajā regulā piemēro šādas definīcijas:

                        1)

                        “biežums” ir 1. pantā minēto dzīvnieku un preču sūtījumu minimālā procentuālā daļa, kas saskaņā ar šo regulu noteikta no to sūtījumu kopskaita, kuri noteiktā laikposmā ieradušies robežkontroles punktā un kuriem kompetentajām iestādēm ir jāveic identitātes kontrolpārbaudes un fiziskās kontrolpārbaudes;

                        2)

                        “IMSOC” ir informācijas pārvaldības sistēma oficiālo kontroļu vajadzībām, kas minēta Regulas (ES) 2017/625 131. pantā.

            3. pants
            Sūtījumu atlase fiziskām kontrolpārbaudēm

               1.   Kompetentās iestādes fiziskām kontrolpārbaudēm sūtījumus atlasa, ievērojot šādu procedūru:

                           a)

                              IMSOC automātiski ģenerē sūtījuma nejaušu atlasi;

                           b)

                           kompetentās iestādes var nolemt atlasīt sūtījumu atbilstīgi a) apakšpunktam vai atlasīt citu tās pašas preču kategorijas un tās pašas izcelsmes preču sūtījumu.

               2.   Katram sūtījumam, kas fiziskām kontrolpārbaudēm atlasīts saskaņā ar šā panta 1. punktu, kompetentās iestādes veic identitātes kontrolpārbaudes atbilstīgi Īstenošanas regulas (ES) 2019/2130 3. panta 1. punktam.

            4. pants
            Identitātes kontrolpārbaužu un fizisko kontrolpārbaužu biežums

               1.   Kompetentās iestādes veic dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu sūtījumu identitātes kontrolpārbaudes un fiziskās kontrolpārbaudes tik bieži, kā noteikts saskaņā ar 5. pantu.

               2.   Attiecībā uz II pielikumā noteiktajām trešām valstīm, ar kurām Savienība noslēgusi nolīgumus par atzīšanu, fiziskās kontrolpārbaudes veic atbilstīgi minētajos nolīgumos noteiktajam biežumam.

            5. pants
            Dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu identitātes kontrolpārbaužu un fizisko kontrolpārbaužu biežuma noteikšana un mainīšana

               1.   Šīs regulas 1. pantā minēto dzīvnieku un preču sūtījumu identitātes kontrolpārbaužu un fizisko kontrolpārbaužu bāzlīnijas biežums ir noteikts šīs regulas I pielikumā, pamatojoties uz Regulas (ES) 2017/625 54. panta 3. punkta pirmās daļas a) apakšpunkta v) un vi) punktā minētajiem zinātniskajiem novērtējumiem un informāciju.

               2.   Fizisko kontrolpārbaužu biežumu attiecībā uz konkrētām precēm no konkrētas trešās valsts var palielināt, ja nopietni trūkumi konstatēti, pamatojoties uz:

                           a)

                           informāciju, ko Komisijas savākusi saskaņā ar Regulas (ES) 2017/625 125. panta 1. punktu; vai

                           b)

                           to kontroļu rezultātiem, kuras veikuši Komisijas eksperti saskaņā ar Regulas (ES) 2017/625 120. panta 1. punktu.
                           Šādā gadījumā saskaņā ar 1. punktu noteikto biežumu palielina līdz nākamajam augstākajam bāzlīnijas biežumam, kas noteikts I pielikumā, vai līdz 50 % biežumam, ja konkrētās kategorijas precēm tiek piemērots 30 % biežums.

               3.   Fizisko kontrolpārbaužu biežumu no bāzlīnijas biežuma, kas noteikts saskaņā ar 1. punktu, līdz I pielikumā noteiktajam nākamajam augstākajam bāzlīnijas biežumam vai līdz 50 % biežumam, ja konkrētās kategorijas precēm piemērojamais biežums ir 30 %, palielina tad, ja dati un informācija, kas, izmantojot IMSOC, savākta par konkrētām precēm no konkrētas trešās valsts, norāda, ka neatbilstības līmenis attiecībā uz fiziskajām kontrolpārbaudēm pēdējo 12 mēnešu laikā tās pašas kategorijas precēm pārsniedz 30 % no vidējā neatbilstības līmeņa attiecībā uz tās pašas kategorijas precēm no visām trešām valstīm.

               4.   Ja 2. vai 3. punktā minētie kritēriji vairs netiek izpildīti, biežumu samazina līdz attiecīgajam bāzlīnijas biežumam, kas noteikts I pielikumā.

               5.   Komisija, izmantojot IMSOC, saskaņā ar šo pantu noteikto biežumu dara pieejamu kompetentajām iestādēm un operatoriem.

            6. pants
            Atcelšana
            Lēmumu 94/360/EK atceļ no 2019. gada 14. decembra.

            7. pants
            Stāšanās spēkā un piemērošanas diena
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 95, 7.4.2017., 1. lpp.

            (2)  Eiropas Parlamenta un Padomes 2018. gada 30. maija Regula (ES) 2018/848 par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (OV L 150, 14.6.2018., 1. lpp.).

            (3)  Padomes 1991. gada 15. jūlija Direktīva 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (OV L 268, 24.9.1991., 56. lpp.).

            (4)  Komisijas 2019. gada 25. novembra Īstenošanas regula (ES) 2019/2130, ar ko paredz sīki izstrādātus noteikumus par darbībām, kuras jāveic dokumentu, identitātes un fizisko kontrolpārbaužu laikā un pēc tām gadījumos, kad minētās kontrolpārbaudes attiecas uz dzīvniekiem un precēm, kuriem piemēro oficiālās kontroles robežkontroles punktos (skatīt šā Oficiālā Vēstneša 128 lpp.).

            (5)  Komisijas 1994. gada 20. maija Lēmums 94/360/EK par tādu fizisko pārbaužu veikšanas biežuma samazināšanu konkrētu produktu sūtījumiem no trešām valstīm, ko īsteno saskaņā ar Padomes Direktīvu 90/675/EEK (OV L 158, 25.6.1994., 41. lpp.).

            I PIELIKUMS

               Pamatkritēriji dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasinātu produktu, siena un salmu un saliktu produktu sūtījumu identitātes kontrolpārbaužu un fizisko kontrolpārbaužu bāzlīnijas biežuma noteikšanai

                           Pamatkritēriji identitātes kontrolpārbaužu un fizisko kontrolpārbaužu bāzlīnijas biežuma noteikšanai

                           Bāzlīnijas biežums, ko piemēro

                           Riska kategorija

                           Dzīvnieku vai preču kategorija
                            (*1)

                           identitātes kontrolpārbaudēm

                           fiziskām kontrolpārbaudēm

                           I

                        Dzīvnieki

                           100 %

                           100 %

                           II

                                    —

                                    Malta gaļa, mehāniski atdalīta gaļa un gaļas izstrādājumi lietošanai pārtikā

                                    —

                                    Mājputnu gaļa lietošanai pārtikā

                                    —

                                    Truša gaļa un gaļas produkti, medījumu gaļa un gaļas produkti lietošanai pārtikā

                                    —

                                    Olas lietošanai pārtikā

                                    —

                                    Olu produkti lietošanai pārtikā, kurus uzglabā saldētus vai zemā temperatūrā

                                    —

                                    Piens lietošanai pārtikā

                                    —

                                    Piena produkti un jaunpiena produkti lietošanai pārtikā, kurus uzglabā saldētus vai zemā temperatūrā

                                    —

                                    Zvejniecības produkti no akvakultūras uzņēmumiem un gliemenes lietošanai pārtikā, kuras nav ievietotas hermētiski slēgtos traukos, kas paredzēti to uzglabāšanai apkārtējā temperatūrā

                                    —

                                    Dzīvnieku izcelsmes blakusprodukti un atvasināti produkti lauksaimniecības dzīvnieku barošanai

                           100 %

                           30 %

                           III

                                    —

                                    Gaļa, kas nav minēta II kategorijā, un no šādas gaļas atvasināti produkti lietošanai pārtikā

                                    —

                                    Kausēti dzīvnieku tauki un dradži lietošanai pārtikā

                                    —

                                    Mājputnu gaļas produkti lietošanai pārtikā

                                    —

                                    II kategorijā neminēti olu produkti lietošanai pārtikā

                                    —

                                    II kategorijā neminēti piena produkti un jaunpiena produkti lietošanai pārtikā

                                    —

                                    II kategorijā neminēti zvejniecības produkti

                                    —

                                    Medus un pārējie biškopības produkti lietošanai pārtikā

                                    —

                                    Salikti produkti

                                    —

                                    Inkubējamas olas

                                    —

                                    Organiskais mēslojums vai augsnes ielabotāji, kas iegūti no dzīvnieku izcelsmes blakusproduktiem

                                    —

                                    Varžu kājiņas un gliemeži lietošanai pārtikā

                                    —

                                    Kukaiņi lietošanai pārtikā

                           100 %

                           15 %

                           IV

                                    —

                                    Želatīns un kolagēns lietošanai pārtikā

                                    —

                                    Zarnas

                                    —

                                    Sperma un embriji

                                    —

                                    Dzīvnieku izcelsmes blakusprodukti un atvasināti produkti, kas nav minēti II un III kategorijā

                           100 %

                           5 %

                           V

                                    —

                                    Ļoti rafinēti produkti lietošanai pārtikā

                                    —

                                    Siens un salmi

                                    —

                                    Citas preces, kas nav minētas II, III un IV kategorijā

                           100 %

                           1 %

               (*1)  Tirdzniecības paraugu sūtījumu fizisko kontrolpārbaužu biežums atbilst šajā pielikumā sniegtajam preču kategoriju aprakstam.

            II PIELIKUMS

               4. panta 2. punktā minēto konkrēto trešo valstu saraksts un fizisko kontrolpārbaužu biežums

            1.   Jaunzēlande

            Attiecībā uz Jaunzēlandi – biežums, kāds paredzēts ar Padomes Lēmumu 97/132/EK (1) apstiprinātajā nolīgumā vēstuļu apmaiņas veidā par Eiropas Kopienas un Jaunzēlandes nolīguma provizorisku piemērošanu attiecībā uz tirdzniecībai ar dzīviem dzīvniekiem un dzīvnieku izcelsmes produktiem piemērojamajiem sanitārajiem pasākumiem.
            2.   Kanāda

            Attiecībā uz Kanādu – biežums, kāds paredzēts ar Padomes Lēmumu 1999/201/EK (2) apstiprinātā nolīguma VIII pielikumā.
            3.   Čīle

            Attiecībā uz Čīli – biežums, kāds paredzēts nolīgumā par sanitārajiem un fitosanitārajiem pasākumiem, kas piemērojami tirdzniecībai ar dzīvniekiem un dzīvnieku izcelsmes produktiem, augiem, augu izcelsmes produktiem un citām precēm, un dzīvnieku labturībai un kas izklāstīti ar Padomes Lēmumu 2002/979/EK (3) apstiprinātā Asociācijas nolīguma IV pielikumā.

               (1)  Padomes 1996. gada 17. decembra Lēmums 97/132/EK par Nolīguma slēgšanu starp Eiropas Kopienu un Jaunzēlandi attiecībā uz tirdzniecībai ar dzīviem dzīvniekiem un dzīvnieku izcelsmes produktiem piemērojamajiem sanitārajiem pasākumiem (OV L 57, 26.2.1997., 4. lpp.).

               (2)  Padomes 1998. gada 14. decembra Lēmums 1999/201/EK par nolīguma slēgšanu starp Eiropas Kopienu un Kanādas valdību par sanitārajiem pasākumiem sabiedrības veselības un dzīvnieku veselības aizsardzībai attiecībā uz tirdzniecību ar dzīviem dzīvniekiem un dzīvnieku produktiem (OV L 71, 18.3.1999., 1. lpp.).

               (3)  Padomes 2002. gada 18. novembra Lēmums 2002/979/EK par tā Nolīguma dažu noteikumu parakstīšanu un pagaidu piemērošanu, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses (OV L 352, 30.12.2002., 1. lpp.).


title: Komisijas Īstenošanas regula (ES) 2019/2171 (2019. gada 17. decembris), ar ko sāk izmeklēšanu par antidempinga pasākumu, kuri ar Īstenošanas regulu (ES) 2019/1267 noteikti Ķīnas Tautas Republikas izcelsmes volframa elektrodu importam, iespējamo apiešanu, importējot volframa elektrodus, kas nosūtīti no Indijas, Laosas un Taizemes, neatkarīgi no tā, vai tiem ir deklarēta Indijas, Laosas un Taizemes izcelsme, un ar ko uz šādu importu attiecina reģistrāciju

text:
                  19.12.2019

                  LV

                  Eiropas Savienības Oficiālais Vēstnesis

                  L 329/86

         KOMISIJAS ĪSTENOŠANAS REGULA (ES) 2019/2171
         (2019. gada 17. decembris),
         ar ko sāk izmeklēšanu par antidempinga pasākumu, kuri ar Īstenošanas regulu (ES) 2019/1267 noteikti Ķīnas Tautas Republikas izcelsmes volframa elektrodu importam, iespējamo apiešanu, importējot volframa elektrodus, kas nosūtīti no Indijas, Laosas un Taizemes, neatkarīgi no tā, vai tiem ir deklarēta Indijas, Laosas un Taizemes izcelsme, un ar ko uz šādu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 13. panta 3. punktu un 14. panta 5. punktu,
         informējusi dalībvalstis,
         tā kā:
         A.   EX-OFFICIO IZMEKLĒŠANA

                     (1)

                     Eiropas Komisija (“Komisija”) pēc savas iniciatīvas, ievērojot pamatregulas 13. panta 3. punktu un 14. panta 5. punktu, ir pieņēmusi lēmumu izmeklēt Ķīnas Tautas Republikas izcelsmes volframa elektrodu importam noteikto antidempinga pasākumu iespējamo apiešanu un noteikt, ka šāds imports jāreģistrē.

               B.   RAŽOJUMS

                     (2)

                     Ražojums, uz ko attiecas iespējamā pasākumu apiešana, ir Ķīnas Tautas Republikas izcelsmes metināšanas elektrodi no volframa, ieskaitot volframa stieņus un stiegras metināšanas elektrodiem, kuri satur 94 masas % vai vairāk volframa, izņemot ar vienkāršu saķepināšanu izgatavotus, kuri sagriezti vai nesagriezti vajadzīgajā garumā un kuri Komisijas Īstenošanas regulas (ES) 2019/1267 (2) spēkā stāšanās brīdī tika klasificēti ar KN kodiem ex 8101 99 10 un ex8515 90 80 (Taric kodi 8101991010 un 8515908010) (“attiecīgais ražojums”). Tas ir ražojums, kuram piemēro patlaban spēkā esošos pasākumus.

                     (3)

                     Izmeklējamais ražojums ir tāds pats kā iepriekšējā apsvērumā definētais ražojums, taču tas tiek nosūtīts no Indijas, Laosas un Taizemes, neatkarīgi no tā, vai tam ir deklarēta Indijas, Laosas un Taizemes izcelsme, un to patlaban klasificē ar tādiem pašiem KN kodiem kā attiecīgo ražojumu (“izmeklējamais ražojums”).

               C.   SPĒKĀ ESOŠIE PASĀKUMI

                     (4)

                     Patlaban spēkā esošie pasākumi, kuri, iespējams, tiek apieti, ir antidempinga pasākumi, kas noteikti ar Īstenošanas regulu (ES) 2019/1267 (“spēkā esošie pasākumi”).

               D.   PAMATOJUMS

                     (5)

                     Komisijas rīcībā ir pietiekami pierādījumi, ka spēkā esošie antidempinga pasākumi, kas piemērojami Ķīnas Tautas Republikas izcelsmes attiecīgā ražojuma importam, tiek apieti, importējot izmeklējamo ražojumu.

                     (6)

                     Komisijas rīcībā esošie pierādījumi ir šādi.

                     (7)

                     Dati, ko Komisijai saskaņā ar pamatregulas 14. panta 6. punktu paziņojušas dalībvalstis par tādu ražojumu importa tirdzniecību, uz kuriem attiecas izmeklēšana un pasākumi, provizoriski liecina, ka no Ķīnas Tautas Republikas, Indijas, Laosas un Taizemes uz Savienību veiktā eksporta tirdzniecības modelis ir ievērojami mainījies pēc pasākumu noteikšanas attiecīgajam ražojumam. Šķiet, šādām pārmaiņām nav cita pietiekama iemesla vai ekonomiska pamatojuma kā vien maksājuma noteikšana.

                     (8)

                     Minētās pārmaiņas, šķiet, pamatojamas ar to, ka Ķīnas Tautas Republikas izcelsmes attiecīgais ražojums uz Savienību tiek pārsūtīts caur Indiju, Laosu un Taizemi. Komisijas rīcībā ir pietiekami pierādījumi, ka nevienā no šīm valstīm nav volframa elektrodu ražošanai nepieciešamo iekārtu.

                     (9)

                     Turklāt Komisijas rīcībā ir pietiekami pierādījumi, lai noteiktu, ka spēkā esošo attiecīgajam ražojumam noteikto antidempinga pasākumu koriģējošā ietekme tiek mazināta gan daudzuma, gan cenas ziņā. Šķiet, ka attiecīgā ražojuma importu ir aizstājuši ievērojami izmeklējamā ražojuma importa apjomi. Turklāt ir pietiekami pierādījumi, ka izmeklējamā ražojuma imports notiek par cenām, kuras ir zemākas par cenu, kas nerada kaitējumu un kas konstatēta izmeklēšanā, kuras rezultātā tika noteikti spēkā esošie pasākumi.

                     (10)

                     Visbeidzot Komisija ir ieguvusi pietiekami daudz pierādījumu, lai secinātu, ka, salīdzinot ar normālo vērtību, kas attiecīgajam ražojumam tika konstatēta iepriekš, izmeklējamais ražojums tiek pārdots par dempinga cenām.

                     (11)

                     Ja izmeklēšanas gaitā konstatē tādas apiešanas darbības Indijā, Laosā un Taizemē, kas nav pārsūtīšana, uz kurām attiecas pamatregulas 13. pants, izmeklēšanu var attiecināt arī uz šīm darbībām.

               E.   PROCEDŪRA

                     (12)

                     Ņemot vērā iepriekš minēto, Komisija secina, ka ir pietiekami pierādījumi, kas pamato izmeklēšanas sākšanu atbilstīgi pamatregulas 13. panta 3. punktam un reģistrācijas attiecināšanu uz izmeklējamā ražojuma importu saskaņā ar pamatregulas 14. panta 5. punktu.

                     (13)

                     Lai iegūtu izmeklēšanai vajadzīgo informāciju, visām ieinteresētajām personām nekavējoties un ne vēlāk kā šīs regulas 3. panta 2. punktā noteiktajā termiņā būtu jāsazinās ar Komisiju. Šīs regulas 3. panta 2. punktā noteiktais termiņš attiecas uz visām ieinteresētajām personām. Informāciju var attiecīgi iegūt arī no Savienības ražošanas nozares.

                     (14)

                     Indijas, Laosas, Taizemes un Ķīnas Tautas Republikas iestādes tiks informētas par izmeklēšanas sākšanu.

               a)   Informācijas vākšana un uzklausīšana

                     (15)

                     Visas ieinteresētās personas, tai skaitā Savienības ražošanas nozare, importētāji un visas attiecīgās apvienības, ir aicinātas rakstiski darīt zināmu savu viedokli un sniegt apstiprinošus pierādījumus, ar nosacījumu, ka šādi iesniegumi tiek iesniegti šīs regulas 3. panta 2. punktā noteiktajā termiņā. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               b)   Atbrīvojums no importa reģistrēšanas vai pasākumiem un anketas

                     (16)

                     Saskaņā ar pamatregulas 13. panta 4. punktu izmeklējamā ražojuma importu var atbrīvot no reģistrēšanas vai pasākumiem, ja ar šādu importu pasākumi netiek apieti.

                     (17)

                     Iespējamā pasākumu apiešana notiek ārpus Savienības, tādēļ saskaņā ar pamatregulas 13. panta 4. punktu var piešķirt atbrīvojumu tiem izmeklējamā ražojuma ražotājiem Indijā, Laosā un Taizemē, kas var pierādīt, ka tie nav iesaistīti pamatregulas 13. panta 1. un 2. punktā definētajās apiešanas darbībās. Ražotājiem, kuri vēlas saņemt atbrīvojumu (ja tādi ir), būtu jāpiesakās šīs regulas 3. panta 1. punktā norādītajā termiņā. Anketa ir iekļauta dokumentos, kas pieejami ieinteresētajām personām, un publicēta Tirdzniecības ĢD tīmekļa vietnē http://trade.ec.europa.eu/tdi/case_details.cfm?id=2427, un tā jāiesniedz šīs regulas 3. panta 2. punktā norādītajā termiņā.

               F.   REĢISTRĒŠANA

                     (18)

                     Ievērojot pamatregulas 14. panta 5. punktu, uz izmeklējamā ražojuma importu attiecina reģistrāciju, lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikts, ka jāreģistrē izmeklējamā ražojuma imports, varētu atbilstošā apmērā iekasēt antidempinga maksājumus.

               G.   TERMIŅI

                     (19)

                     Labas pārvaldības labad būtu jānosaka termiņi, kuros:

                                 —

                                 ieinteresētās personas var pieteikties Komisijā, rakstiski darīt zināmu viedokli vai iesniegt informāciju, kas jāņem vērā izmeklēšanā,

                                 —

                                 Indijas, Laosas un Taizemes ražotāji var pieprasīt atbrīvojumu no importa reģistrācijas vai pasākumiem,

                                 —

                                 ieinteresētās personas var iesniegt Komisijai rakstisku uzklausīšanas pieprasījumu.

                     (20)

                     Uzmanība tiek pievērsta faktam, ka pamatregulā noteikto procesuālo tiesību īstenošana ir atkarīga no tā, vai personas piesakās šīs regulas 3. pantā noteiktajos termiņos.

               H.   NESADARBOŠANĀS

                     (21)

                     Ja ieinteresētā persona liedz piekļuvi nepieciešamajai informācijai, nesniedz to noteiktajā termiņā vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

                     (22)

                     Ja tiek konstatēts, ka ieinteresētā persona ir sniegusi nepatiesu vai maldinošu informāciju, saskaņā ar pamatregulas 18. pantu šo informāciju neņem vērā un izmanto pieejamos faktus.

                     (23)

                     Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

               I.   IZMEKLĒŠANAS GRAFIKS

                     (24)

                     Izmeklēšana saskaņā ar pamatregulas 13. panta 3. punktu tiks pabeigta deviņu mēnešu laikā no šīs regulas spēkā stāšanās dienas.

               J.   PERSONAS DATU APSTRĀDE

                     (25)

                     Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (3).

               K.   UZKLAUSĪŠANAS AMATPERSONA

                     (27)

                     Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

                     (28)

                     Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai jānotiek tikai tad, ja pienācīgā laikā jautājumi nav atrisināti ar Komisijas dienestiem.

                     (29)

                     Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās jāpieprasa iespējami agri pēc notikuma, kura dēļ vajadzīga šāda iesaistīšanās. Principā 5.7. punktā paredzētais laikposms, kurā var iesniegt pieprasījumu uzklausīšanai Komisijas dienestos, mutatis mutandis attiecas uz pieprasījumiem uzklausīšanai pie uzklausīšanas amatpersonas. Ja uzklausīšanas pieprasījumi ir iesniegti, neievērojot noteikto laikposmu, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

                     (30)

                     Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/,

               IR PIEŅĒMUSI ŠO REGULU.

            1. pants
            Saskaņā ar Regulas (ES) 2016/1036 13. panta 3. punktu tiek sākta izmeklēšana, lai noteiktu, vai Savienībā importējot tādus metināšanas elektrodus no volframa, ieskaitot volframa stieņus un stiegras metināšanas elektrodiem, kuri satur 94 masas % vai vairāk volframa, izņemot ar vienkāršu saķepināšanu izgatavotus, kuri sagriezti vai nesagriezti vajadzīgajā garumā un kurus patlaban klasificē ar KN kodiem ex 8101 99 10 un ex 8515 90 80 (Taric kodi 8101991011, 8101991012, 8101991013 un 8515908011, 8515908012 un 8515908013), un kuri nosūtīti no Indijas, Laosas un Taizemes, neatkarīgi no tā, vai tiem ir deklarēta Indijas, Laosas un Taizemes izcelsme, tiek apieti ar Īstenošanas regulu (ES) 2019/1267 noteiktie pasākumi.

            2. pants

               1.   Dalībvalstu muitas dienesti saskaņā ar Regulas (ES) 2016/1036 13. panta 3. punktu un 14. panta 5. punktu veic vajadzīgos pasākumus, lai reģistrētu šīs regulas 1. pantā precizēto importu Savienībā.

               2.   Reģistrēšanu beidz, kad pagājuši deviņi mēneši no šīs regulas spēkā stāšanās dienas.

               3.   Komisija var uzdot muitas dienestiem izbeigt to ražojumu importa reģistrāciju Savienībā, kurus izgatavojuši eksportētāji/ražotāji, kas iesnieguši pieteikumu par atbrīvojumu no reģistrācijas un par ko konstatēts, ka tie atbilst atbrīvojuma piešķiršanas nosacījumiem.

            3. pants

               1.   Ieinteresētajām personām 15 dienu laikā no šīs regulas spēkā stāšanās dienas jāsazinās ar Komisiju un jāpiesakās.

               2.   Ieinteresētajām personām, kuras vēlas, lai to viedokli ņem vērā izmeklēšanā, rakstiski jāizklāsta savs viedoklis un jāiesniedz atbildes uz anketas jautājumiem, ja tiek lūgts atbrīvojums no importa reģistrācijas vai pasākumiem, vai cita informācija 37 dienu laikā no šīs regulas publicēšanas dienas Eiropas Savienības Oficiālajā Vēstnesī, ja vien nav norādīts citādi.

               3.   Ieinteresētās personas tajā pašā 37 dienu termiņā var pieprasīt, lai Komisija tās uzklausa.

               4.   Uz informāciju, ko tirdzniecības aizsardzības izmeklēšanu vajadzībām iesniedz Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas skaidri ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

               5.   Visi rakstiski iesniegtie dokumenti, ieskaitot šajā regulā prasīto informāciju, ieinteresēto personu atbildes uz anketas jautājumiem un sarakste, kurai lūdz saglabāt konfidencialitāti, ir ar norādi Limited (4). Personas, kas šīs izmeklēšanas gaitā iesniedz informāciju, ir aicinātas pamatot savu lūgumu saglabāt konfidencialitāti.

               6.   Ieinteresētajām personām, kas sniedz informāciju ar norādi Limited, saskaņā ar Regulas (ES) 2016/1036 19. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību.

               7.   Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

               8.   Ieinteresētās personas tiek aicinātas visu informāciju un pieteikumus (arī skenētas pilnvaras un izziņas) iesniegt, izmantojot elektronisko platformu TRON.tdi (https://webgate.ec.europa.eu/tron/TDI).
               Lai varētu autorizēties elektroniskajā platformā TRON.tdi, ieinteresētajām personām ir vajadzīgs EU Login konts. Pilnīgas instrukcijas par to, kā reģistrēties un lietot TRON.tdi, ir pieejamas tīmekļa vietnē https://webgate.ec.europa.eu/tron/resources/documents/gettingStarted.pdf.
               Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.
               Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami pa e-pastu sūtāmai informācijai.
               Komisijas adrese sarakstei:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Bruxelles/Brussel

                           BELGIQUE/BELGIË

                  TRON.tdi: https://webgate.ec.europa.eu/tron/tdi
               E-pasta adrese: TRADE-R710@ec.europa.eu

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 17. decembrī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Komisijas 2019. gada 26. jūlija Īstenošanas regula (ES) 2019/1267, ar ko pēc termiņbeigu pārskatīšanas atbilstīgi Regulas (ES) 2016/1036 11. panta 2. punktam nosaka galīgo antidempinga maksājumu Ķīnas Tautas Republikas izcelsmes volframa elektrodu importam (OV L 200, 29.7.2019., 4. lpp.).

            (3)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (4)  Dokumentu ar norādi Limited uzskata par konfidenciālu saskaņā ar pamatregulas 19. pantu un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).


title: Komisijas Īstenošanas regula (ES) 2018/1685 (2018. gada 8. novembris) par vienādiem nosacījumiem jaunā reģionālā dalījuma laikrindu nosūtīšanai saskaņā ar Regulu (EK) Nr. 1059/2003

text:
                  9.11.2018

                  LV

                  Eiropas Savienības Oficiālais Vēstnesis

                  L 279/33

         KOMISIJAS ĪSTENOŠANAS REGULA (ES) 2018/1685
         (2018. gada 8. novembris)
         par vienādiem nosacījumiem jaunā reģionālā dalījuma laikrindu nosūtīšanai saskaņā ar Regulu (EK) Nr. 1059/2003
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 26. maija Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (1) un jo īpaši tās 5. panta 5. punktu,
         tā kā:

                     (1)

                     Regula (EK) Nr. 1059/2003 nosaka reģionālās klasifikācijas tiesisko regulējumu, lai nodrošinātu saskaņotu reģionālās statistikas datu vākšanu, apkopošanu un izplatīšanu Savienībā.

                     (2)

                     Komisija ar Regulu (ES) 2016/2066 (2) no 2018. gada 1. janvāra ir grozījusi kopēju statistiski teritoriālo vienību klasifikāciju (NUTS).

                     (3)

                     Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,

               IR PIEŅĒMUSI ŠO REGULU.

            1. pants
            Dalībvalstis nosūta Komisijai jaunā reģionālā dalījuma laikrindas saskaņā ar pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 8. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 154, 21.6.2003., 1. lpp., jaunākie grozījumi izdarīti ar Regulu (ES) 2017/2391 (OV L 350, 29.12.2017., 1. lpp.).

            (2)  Komisijas 2016. gada 21. novembra Regula (ES) 2016/2066, ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 322, 29.11.2016., 1. lpp.).

            PIELIKUMS

               Vajadzīgais sākuma gads statistikas jomas dalījumā

                        Joma

                           NUTS 2. līmenis

                           NUTS 3. līmenis

                        Lauksaimniecība

                        2013

                        Demogrāfija – iedzīvotāju skaits, dzīvi dzimušie, nāves gadījumi

                        1990 (1)

                        1990 (1)

                        Darba tirgus – nodarbinātība, bezdarbs

                        2013

                        2013 (2)

                        Izglītība

                        2013

                        Vide – atkritumu apstrādes iekārtas

                        2014

                        Veselība – nāves cēloņi

                        1997 (3)

                        Veselība – infrastruktūra

                        1996 (2)

                        Veselība – pacienti

                        2003 (2)

                        Informācijas sabiedrība

                        2013 (2)

                        Reģionālie ekonomiskie konti – mājsaimniecību konti

                        2000

                        Reģionālie ekonomiskie konti – reģionālie konti

                        2000

                        2000

                        Zinātne un tehnoloģijas – pētniecības un izstrādes izdevumi un personāls

                        2015

                        Tūrisms

                        2015

               (1)  Ziņošana par pārskata gadiem no 1990. līdz 2012. g. nav obligāta.

               (2)  Ziņošana nav obligāta.

               (3)  Ziņošana par pārskata gadiem no 1997. līdz 2011. g. nav obligāta.


title: Komisijas Īstenošanas regula (ES) 2018/1686 (2018. gada 8. novembris) par sausā vājpiena minimālo pārdošanas cenu divdesmit septītajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
                  9.11.2018

                  LV

                  Eiropas Savienības Oficiālais Vēstnesis

                  L 279/35

         KOMISIJAS ĪSTENOŠANAS REGULA (ES) 2018/1686
         (2018. gada 8. novembris)
         par sausā vājpiena minimālo pārdošanas cenu divdesmit septītajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
         ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
         tā kā:

                     (1)

                     Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

                     (2)

                     Pamatojoties uz piedāvājumiem, kas saņemti divdesmit septītajai konkursa kārtai, būtu jānosaka minimālā pārdošanas cena.

                     (3)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, divdesmit septītajai konkursa kārtai, attiecībā uz kuru piedāvājumu iesniegšanas periods beidzās 2018. gada 6. novembrī, minimālā pārdošanas cena ir 125,10 EUR/100 kg.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 8. novembrī

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 206, 30.7.2016., 71. lpp.

            (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).


title: Komisijas Īstenošanas regula (ES) 2018/1721 (2018. gada 12. novembris), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Gailtaler Speck” (AĢIN))

text:
                  15.11.2018

                  LV

                  Eiropas Savienības Oficiālais Vēstnesis

                  L 287/1

         KOMISIJAS ĪSTENOŠANAS REGULA (ES) 2018/1721
         (2018. gada 12. novembris),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Gailtaler Speck” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Austrijas pieteikumu specifikācijas grozījuma apstiprināšanai attiecībā uz aizsargāto ģeogrāfiskās izcelsmes norādi “Gailtaler Speck”, kas reģistrēta saskaņā ar Komisijas Regulu (EK) Nr. 1241/2002 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Gailtaler Speck” (AĢIN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 12. novembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  Komisijas 2002. gada 10. jūlija Regula (EK) Nr. 1241/2002, ar kuru papildina pielikumu Regulai (EK) Nr. 2400/96 par konkrētu nosaukumu iekļaušanu “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kas paredzēts Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību (Gailtaler Speck, Morbier, Queso Palmero vai Queso de la Palma, neapstrādāta augstākā labuma olīveļļa Thrapsano, Turrón de Agramunt vai Torró d'Agramunt) (OV L 181, 11.7.2002., 4. lpp.).

            (3)  OV C 195, 7.6.2018., 47. lpp.


title: Komisijas Īstenošanas regula (ES) 2018/1963 (2018. gada 6. decembris), ar ko nosaukumam “Monzinger Niederberg” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
                  13.12.2018

                  LV

                  Eiropas Savienības Oficiālais Vēstnesis

                  L 316/1

         KOMISIJAS ĪSTENOŠANAS REGULA (ES) 2018/1963
         (2018. gada 6. decembris),
         ar ko nosaukumam “Monzinger Niederberg” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Vācijas iesniegto pieteikumu reģistrēt nosaukumu “Monzinger Niederberg”, un pēc tam tas ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (3)

                     Saskaņā ar Regulas (ES) Nr. 1308/2013 99. pantu nosaukums “Monzinger Niederberg” būtu jāaizsargā un jāieraksta tās pašas regulas 104. pantā minētajā reģistrā.

                     (4)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “Monzinger Niederberg” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 6. decembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  OV C 302, 28.8.2018., 6. lpp.


title: Komisijas Īstenošanas regula (ES) 2018/1968 (2018. gada 12. decembris), ar ko atver tarifa kvotu 2019. gadam dažu tādu preču importam Savienībā, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014

text:
                  13.12.2018

                  LV

                  Eiropas Savienības Oficiālais Vēstnesis

                  L 316/9

         KOMISIJAS ĪSTENOŠANAS REGULA (ES) 2018/1968
         (2018. gada 12. decembris),
         ar ko atver tarifa kvotu 2019. gadam dažu tādu preču importam Savienībā, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (1), un jo īpaši tās 16. panta 1. punkta a) apakšpunktu,
         ņemot vērā Padomes 2004. gada 25. oktobra Lēmumu 2004/859/EK par Nolīguma vēstuļu apmaiņas formā noslēgšanu starp Eiropas Kopienu un Norvēģijas Karalisti par divpusējā Brīvās tirdzniecības nolīguma starp Eiropas Ekonomikas kopienu un Norvēģijas Karalisti Protokolu Nr. 2 (2) un jo īpaši tā 3. pantu,
         tā kā:

                     (1)

                     1973. gada 14. maija Nolīguma starp Eiropas Ekonomikas kopienu un Norvēģijas Karalisti (3) (“divpusējais Brīvās tirdzniecības nolīgums starp Eiropas Ekonomikas kopienu un Norvēģijas Karalisti”) Protokols Nr. 2 un Līguma par Eiropas Ekonomikas zonu (EEZ līguma) Protokols Nr. 3 (4) nosaka tirdzniecības režīmu starp līgumslēdzējām pusēm attiecībā uz dažiem lauksaimniecības produktiem un pārstrādātiem lauksaimniecības produktiem.

                     (2)

                     EEZ līguma Protokols Nr. 3 paredz nulles nodokļa likmes piemērošanu ūdenim ar cukura vai citu saldinātāju piedevām vai aromatizētam ūdenim, kurš ir klasificēts ar KN kodu 2202 10 00, un citiem bezalkoholiskajiem dzērieniem, kas nesatur pozīcijās 0401 līdz 0404 minētos produktus vai taukus, kuri iegūti no pozīcijās 0401 līdz 0404 minētajiem produktiem, un kas klasificēti ar KN kodiem 2202 91 00 un 2202 99.

                     (3)

                     Ar Nolīgumu vēstuļu apmaiņas formā starp Eiropas Kopienu un Norvēģijas Karalisti par divpusējā Brīvās tirdzniecības nolīguma starp Eiropas Ekonomikas kopienu un Norvēģijas Karalisti Protokolu Nr. 2 (5) (“nolīgums vēstuļu apmaiņas formā”), Norvēģijai pagaidām uz nenoteiktu laiku ir apturēta Savienības nulles nodokļa likmes piemērošana minētajam ūdenim un citiem minētajiem dzērieniem. Saskaņā ar nolīgumu vēstuļu apmaiņas formā tādu preču beznodokļu imports, kuras klasificētas ar KN kodiem 2202 10 00, ex 2202 91 00 un ex 2202 99 un kuru izcelsme ir Norvēģijā, ir atļauts vienīgi beznodokļu kvotas robežās. Par importu, kas pārsniedz iedalīto kvotu, jāmaksā nodoklis.

                     (4)

                     Ar Komisijas Īstenošanas regulu (ES) 2017/2310 (6) ir atvērta tarifa kvota 2018. gadam, lai Savienībā importētu preces, kuras klasificētas ar KN kodiem 2202 10 00, ex 2202 91 00 un ex 2202 99 un kuru izcelsme ir Norvēģijā.

                     (5)

                     Nolīgumā vēstuļu apmaiņas formā ir noteikts, ka tad, ja iepriekš minētā tarifa kvota ir izsmelta līdz 2018. gada 31. oktobrim, tarifa kvotu, kas tiek piemērota no nākamā gada 1. janvāra, palielinās par 10 %. Saskaņā ar datiem, kas iegūti no muitas datubāzes Quota 2 (tarifa kvotu pārvaldība saskaņā ar Komisijas Īstenošanas regulu (ES) 2015/2447 (7)), gada kvota, kuru 2018. gadam dažiem ūdeņiem un dzērieniem, atklāja ar Īstenošanas regulu (ES) 2017/2310, bija izsmelta 2018. gada 17. septembrī.

                     (6)

                     Tādēļ tarifa kvotai, kas attiecīgajiem ūdeņiem un dzērieniem jāatver no 2019. gada 1. janvāra līdz 31. decembrim, vajadzētu būt lielākai. Apjoms gada kvotai, kas ar Īstenošanas regulu (ES) 2017/2310 atvērta 2018. gadam, bija 19,033 miljoni litru. Tādējādi 2019. gada kvota būtu jāatver par 10 % lielāku apjomu – 20,936 miljoniem litru.

                     (7)

                     Tarifa kvota, kas atvērta ar šo regulu, būtu jāpārvalda saskaņā ar attiecīgajiem noteikumiem, kas paredzēti Īstenošanas regulā (ES) 2015/2447.

                     (8)

                     Šajā regulā paredzētie pasākumi ir saskaņā ar atzinumu, ko sniegusi komiteja, kura nodarbojas ar horizontālajiem jautājumiem, kas saistīti ar I pielikumā neminētu pārstrādātu lauksaimniecības produktu tirdzniecību,

               IR PIEŅĒMUSI ŠO REGULU.

            1. pants

               1.   Pielikumā norādītā beznodokļu tarifa kvota Norvēģijas izcelsmes precēm, kas uzskaitītas minētajā pielikumā, ir atvērta laikposmam no 2019. gada 1. janvāra līdz 31. decembrim atbilstoši pielikumā norādītajiem nosacījumiem.

               2.   Izcelsmes noteikumus, kas paredzēti 1973. gada 14. maija Nolīguma starp Eiropas Ekonomikas kopienu un Norvēģijas Karalisti Protokolā Nr. 3, piemēro šīs regulas pielikumā uzskaitītajām precēm.

               3.   Daudzumiem, kas importēti, pārsniedzot pielikumā norādīto kvotas apjomu, piemēro preferenciālu nodokli 0,047 EUR litrā.

            2. pants
            Beznodokļu tarifa kvotu, kas minēta 1. panta 1. punktā, pārvalda Komisija saskaņā ar Īstenošanas regulas (ES) 2015/2447 49.–54. pantu.

            3. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 1. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 12. decembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 150, 20.5.2014., 1. lpp.

            (2)  OV L 370, 17.12.2004., 70. lpp.

            (3)  OV L 171, 27.6.1973., 2. lpp.

            (4)  OV L 1, 3.1.1994., 3. lpp.

            (5)  OV L 370, 17.12.2004., 72. lpp.

            (6)  Komisijas 2017. gada 13. decembra Īstenošanas regula (ES) 2017/2310, ar ko atver tarifa kvotu 2018. gadam dažu tādu preču importam Eiropas Savienībā, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014 (OV L 331, 14.12.2017., 36. lpp.).

            (7)  Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

            PIELIKUMS

               Beznodokļu tarifa kvota 2019. gadam, kas piemērojama dažu tādu preču importam Savienībā, kuru izcelsme ir Norvēģijā

                        Kārtas nr.

                        KN kods

                           Taric kods

                        Preču apraksts

                        Kvotas apjoms

                        09.0709

                        2202 10 00

                                    –

                                    Ūdens, ieskaitot minerālūdeņus un gāzētos ūdeņus, ar cukura vai citu saldinātāju piedevu vai aromatizēts

                        20,936 miljoni litru

                        ex 2202 91 00

                        10

                                    –

                                    Bezalkoholiskais alus, kas satur cukuru

                        ex 2202 99 11

                        11
                        19

                                    –

                                    Dzērieni uz sojas bāzes ar proteīna saturu 2,8 % no masas vai vairāk un kuri satur cukuru (saharozi vai invertcukuru)

                        ex 2202 99 15

                        11
                        19

                                    –

                                    Dzērieni uz sojas bāzes ar proteīna saturu mazāk nekā 2,8 % no masas; cukuru (saharozi vai invertcukuru) saturoši dzērieni uz 8. nodaļas riekstu, 10. nodaļas graudaugu produktu vai 12. nodaļas sēklu bāzes

                        ex 2202 99 19

                        11
                        19

                                    –

                                    Citi bezalkoholiskie dzērieni, kuri satur cukuru (saharozi vai invertcukuru)


title: Komisijas Īstenošanas regula (ES) 2018/1964 (2018. gada 6. decembris), ar ko nosaukumam “Uhlen Blaufüsser Lay” / “Uhlen Blaufüßer Lay” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
                  13.12.2018

                  LV

                  Eiropas Savienības Oficiālais Vēstnesis

                  L 316/3

         KOMISIJAS ĪSTENOŠANAS REGULA (ES) 2018/1964
         (2018. gada 6. decembris),
         ar ko nosaukumam “Uhlen Blaufüsser Lay” / “Uhlen Blaufüßer Lay” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Vācijas iesniegto pieteikumu reģistrēt nosaukumu “Uhlen Blaufüsser Lay” / “Uhlen Blaufüßer Lay”, un pēc tam tas ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (3)

                     Saskaņā ar Regulas (ES) Nr. 1308/2013 99. pantu nosaukums “Uhlen Blaufüsser Lay” / “Uhlen Blaufüßer Lay” būtu jāaizsargā un jāieraksta tās pašas regulas 104. pantā minētajā reģistrā.

                     (4)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “Uhlen Blaufüsser Lay” / “Uhlen Blaufüßer Lay” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 6. decembrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  OV C 277, 7.8.2018., 3. lpp.